Februarie | 2007 | Die Pienk Zuit
Some Americans are more American than others
Is 2007 Australië se 1999?
As Suid-Afrikaners terugdink aan die mees pynvolle jaar in ons onlangse sportgeskiedenis, ons sogenaamde annus horribilis, moet 1999 sekerlik bo-aan die lys wees. Dit was die jaar toe Bobby Skinstad se Stormers die Super 12 aan die brand gespeel het, net om in die semi-finaal op Nuweland te verloor. Dit is ook die jaar van Makhaya Ntini se verkragtingsaak. Die toppunt van pyn daardie jaar was egter die semi-finale in beide die krieket en rugby wêreldbekers. Om so teleur gestel te word, en dit na Lance Klusener en Jannie de Beer se uitstekende vertonings ons soveel hoop gegee het, het menigte sielkundige seker genoeg geld laat maak vir 'n groot strandhuis.
Maar genoeg van ons pyn, terug na 2007. Australiërs (en die Rathbone gesin) het die laaste 10 of so jaar gewoond geraak aan wen, en aanhoudend wen. Hulle het dit al begin aanvaar as hulle geboortereg, baie soos Bush en Cheney voel oor die Midde-Ooste se olie. 2007 is egter besig om ' n jaar te word wat Australië se ekwivalent van 1999 kan wees. Australië se krieketspan het 6 van hulle laaste 7 wedstryde verloor, en hulle Super 14 spanne kon die afgelope naweek nie een wedstryd wen nie. Die hoogste span op die punteleer is die Force in 7de plek, met die ander spanne in 8ste, 11de en 13de posisies. Ek is die laaste een om Australië se kanse in die wêreldbekers nou al af te skryf, maar ons kan maar net hoop vir die beste (of in hulle geval, die slegste).
Bewyse dat my vriende my goed ken en weet waarin ek belang stel:
Trevor gee DSTV
Trevor Manuel het besluit om in hierdie jaar se begroting vir my DSTV te gee. Of dis in elk geval wat ek beplan om met die ekstra geldjies te doen. Nou kan ek danksy Trevor my produktiwiteit drasties verlaag rondom die krieket wêreldbeker.
Bereken self hoeveel ekstra jy per maand gaan oorhou. Wat gaan jy daarmee doen?
Ons is die middelpunt van alles
Ek kan net nie ophou proes van die lag sedert ek die webblad van die The Fair Education Foundation, Inc. gesien het nie. Hierdie mense laat Kent Hovind en sy creationist makkers soos baie billike mense klink. Hulle vaar nie net uit teen Darwin en sy mal evolusie teorie nie, nee wat, dis te maklik. Hulle vat basies elke bekende wetenskaplike van Copernicus en Newton reg deur tot by Einstein aan. Almal van hulle is ketters en kom uit die hel. Die Aarde staan stil, terwyl die res van die heelal rondom die Aarde draai. O ja, en gravitasie bestaan nie. Ek gaan nie eens begin verduidelik waar al die gate in hulle teorië is nie, enige iemand wat meer as 'n D vir skeinat in matriek gekry het sal dit kan doen.
Nou ja, as dit waar is het ons probleme, want dan gaan ons satelliete nooit werk nie. Ek wonder hoe werk die seisoene dan, en hoekom ek vandag my 30ste omwenteling om die Son vier?
10 dinge wat ek hoop gaan waar wees teen Sondagaand:
1. S.A. is no 1 op die ICC ODI tabel . Go NZ!
2. Al 5 S.A. Super 14 spane het gewen.
3. Ons nuwe tuinman het Saterdag opgedaag en die tuin lyk baie beter.
4. Ons het lekker potjiekos en basaarpoeding by ons kerk se basaar ge-eet.
5. Ons honde het uit eindelik geleer om nie by die hek uit te storm sodra hy oopgaan, en daarna soos mal goed op en af in die straat te hardloop terwyl ek soos 'n sot agter hulle aanhardloop en skree nie.
6. Ek het ten minste een watersport beoefen oor die naweek.
7. Ons het by vriende gehoor van 'n goedkoop, betroubare argitek en bouer om te kontak vir aanbouings aan ons huis.
8. Ek het die nuwe stel gholfstokke wat ek gaan koop geïdentifiseer.
9. Ek het al die DIY takies wat nog gedoen moet word in my vrou se nuwe spreekkamer afgehandel.
10. Ek het kontak gemaak met Dirk "Dadel, Adder" Kotze, wat sopas in die Land-van-melk-en-heuning™ aangekom het.